24. ΑΠΟΦΑΣΙΣ ΥΠΟΥΡΓΟΥ ΕΘΝ. ΠΑΙΔΕΙΑΣ ΚΑΙ ΘΡΗΣΚΕΥΜΑΤΩΝ Αριθ. Φ. 4306/72/53176 της 2/25 Ιουν. 1975  (ΦΕΚ Β΄ 676) Περί του τρόπου ελέγχου της καταλληλότητος των διδακτηρίων και της πληρότητος των εργαστηρίων των Ιδιωτικών Μέσων και Κατωτέρων Επαγγελματικών Σχολών. Έχοντες υπ’ όψει: 1)Τας διατάξεις του άρθρου 39 του Ν.Δ. 580/ 1970. 2)Τας διατάξεις των άρθρων 6 και 7 του Β.Δ. 685/1972. 3)Την υπ’ αριθ. 8/1975 πράξιν του Κεντρικού Συμβουλίου Επαγγελματικής Εκπαιδεύσεως, αποφασίζομεν: Καθορίζομεν ως ακολούθως τα του τρόπου ελέγχου της καταλληλότητος των διδακτηρίων και της πληρότητος των εργαστηρίων των λειτουργουσών Ιδιωτικών Μέσων και Κατωτέρων Επαγγελματικών Σχολών: 1.Δι’ αποφάσεως του οικείου Νομάρχου, προκαλουμένης τη εισηγήσει του οικείου Επιθεωρητού Επαγγελματικής Εκπαιδεύσεως συγκροτούνται επιτροπαί καταλληλότητος των διδακτηρίων και εργαστηρίων, αποτελούμεναι εξ Επιθεωρητών ή Εκπαιδευτικών Επαγγελματικής Εκπαιδεύσεως ή άλλων δημοσίων Υπαλλήλων, των κάτωθι ειδικοτήτων: α) Ενός Πολιτικού Μηχανικού ή Αρχιτέκτονος. β) Ενός Μηχανολόγου ή Ηλεκτρολόγου ή Μηχανολόγου – Ηλεκτρολόγου ή Ηλεκτρονικού. γ) Ενός Ιατρού. 2.Η ως άνω Επιτροπή ελέγχει κατόπιν αυτοψιών την καταλληλότητα εκάστου διδακτηρίου και την πληρότητα εκάστου εργαστηρίου συμφώνως προς τας ισχυούσας Υπουργικάς αποφάσεις περί των διδακτηριακών και εξοπλιστικών προϋποθέσεων και υποβάλλει εις την οικείαν και Επιθεώρησιν σχετικήν έκθεσιν, εις την οποίαν διαλαμβάνονται εν λεπτομερεία αι υφιστάμεναι ελλείψεις και πλημμέλειαι. Η ως άνω έκθεσις δέον να υποβληθή το βραδύτερον μέχρι τέλους Ιουλίου ε.ε. 3.Ο επιθεωρητής Επαγγελματικής Εκπαιδεύσεως γνωστοποιεί εις τους ιδιοκτήτας των Σχολών τας σημειωθείσας πλημμελείας και καλεί τούτους όπως εντός μηνός μεριμνήσουν δια την πραγματοποίησιν των αναγκαίων βελτιώσεων. 4.Ο οικείος Επιθεωρητής μετά την πάροδον της ταχθείσης προθεσμίας διαπιστοί δι’ αυτοψίας τας επενεχθείσας βελτιώσεις και υποβάλλει σχετικήν έκθεσιν μέχρι της 30ης Αυγούστου εις την Γενικήν Διεύθυνσιν Επαγγελματικής Εκπαιδεύσεως του Υπουργείου Εθνικής Παιδείας και Θρησκευμάτων, προτείνων, εις περίπτωσιν μη συμμορφώσεως των ιδιοκτητών και άρσιν της αδείας ιδρύσεως και λειτουργίας των Σχολών ή Τμημάτων ειδικοτήτων αυτών. 5.Η Γενική Διεύθυνσις Επαγγελματικής Εκπαιδεύσεως μεριμνά δια την κατά τας κειμένας διατάξεις έκδοσιν της απαιτουμένης αποφάσεως περί άρσεως της αδείας ιδρύσεως και λειτουργίας των Σχολών, δια τας οποίας διαπιστούται μη συμμόρφωσις προς τας υφισταμένας υποχρεώσεις περί της καταλληλότητος των διδακτηρίων και της πληρότητος των εργαστηρίων. 6.Οπωσδήποτε δεν επιτρέπεται εις τας περιπτώσεις ταύτης εγγραφή μαθητών εις την Α΄ τάξιν των Σχολών δια το σχολικόν έτος 1975-1976. Η παρούσα δημοσιευθήτω δια της Εφημερίδος της Κυβερνήσεως. 